b'\n_START_ARTICLE_\nPeter Reynolds (poliitikko)\n_START_PARAGRAPH_\nPeter Reynolds (s. 12. syyskuuta 1957) on brittil\xc3\xa4inen kirjailija ja Cannabis Law Reform -puolueen (CLEAR) johtaja. H\xc3\xa4net valittiin Legalise Cannabis Alliancen johtoon j\xc3\xa4senten \xc3\xa4\xc3\xa4nestyksell\xc3\xa4 helmikuussa 2011, mink\xc3\xa4 j\xc3\xa4lkeen ryhm\xc3\xa4n nimi muutettiin nykyiseen muotoonsa. Se rekister\xc3\xb6itiin poliittisena puolueena tuona vuonna._NEWLINE_Reynolds on toiminut mainosalalla. H\xc3\xa4n on oikeistolibertaristi ja on kuulunut Britannian konservatiivipuolueeseen. H\xc3\xa4n on l\xc3\xa4hett\xc3\xa4nyt teini-ik\xc3\xa4isest\xc3\xa4 alkaen kannabisaiheisia kirjeit\xc3\xa4 lehtiin ja parlamentaarikoille. H\xc3\xa4n on tullut tunnetuksi Press Complaints Commissioniin l\xc3\xa4hett\xc3\xa4mist\xc3\xa4\xc3\xa4n valituksista, jotka ovat liittyneet h\xc3\xa4nen ep\xc3\xa4asianmukaisina pit\xc3\xa4miins\xc3\xa4 kannabiskirjoituksiin lehdist\xc3\xb6ss\xc3\xa4._NEWLINE_Reynolds kirjoitti 1990-luvulla On Your Bike -nimist\xc3\xa4 kolumnia The Independentiin. H\xc3\xa4n aloitti Life and Times of Peter Reynolds -blogin kirjoittamisen vuonna 2007; muun muassa kannabista k\xc3\xa4sittelev\xc3\xa4 blogi her\xc3\xa4tti niin laajaa mielenkiintoa, ett\xc3\xa4 Reynolds p\xc3\xa4\xc3\xa4tti hakeutua Legalise Cannabis Allianceen, joka valitsi h\xc3\xa4net johtoonsa. Reynolds julkaisi netiss\xc3\xa4 ensimm\xc3\xa4isen valmistuneen romaaninsa (London Games) vuonna 2011._NEWLINE_Reynolds syntyi viidest\xc3\xa4 lapsesta vanhimpana Newportissa, Walesissa. H\xc3\xa4n k\xc3\xa4vi Englannissa Rickmansworth Schoolia. H\xc3\xa4n asui kahden vuoden ajan Amsterdamissa. Ensimm\xc3\xa4isen avioliittonsa Reynolds solmi ollessaan 19-vuotias. Puoliso oli viisitoista vuotta vanhempi Christine Mary Theresa; avioliitto kesti viisi vuotta ja p\xc3\xa4\xc3\xa4ttyi eroon. Siit\xc3\xa4 syntyi lapsi, Thomas, johon is\xc3\xa4 ei kuitenkaan ole yhteydess\xc3\xa4. Reynolds meni uusiin naimisiin vuonna 1985; h\xc3\xa4n sai toisen puolisonsa, Sharron Myra Janen, kanssa kaksi lasta, Richardin ja Evenin. Pari erosi vuonna 2000. Nykyisin Reynolds asuu Weymouthissa.'